b'\n_START_ARTICLE_\nBitcoin\n_START_SECTION_\nZgodovina\n_START_PARAGRAPH_\nAvtor s psevdonimom Satoshi Nakamoto je projekt Bitcoin oznanil 31.10.2008 v dopisnem seznamu za kriptografijo in objavil belo knjigo. Novembra je bil registriran odprtokodni projekt Bitcoin na portalu Sourceforge, 3. januarja 2009 je bil ustvarjen prvi blok, 9. januarja je bila izdana prva razli\xc4\x8dica odjemalca Bitcoin v0.1 in le nekaj dni pozneje je bila opravljena prva transakcija z Bitcoini med Satoshijem Nakamotom in Halom Finneyjem._NEWLINE_Identiteta Satoshija Nakamote do danes ostaja nerazkrita. Avtor, ki je do srede leta 2010 \xc5\xa1e sodeloval pri razvoju Bitcoina prek dopisnih seznamov, se je aprila 2011 popolnoma umaknil iz javnosti.\n_START_SECTION_\nOmre\xc5\xbeje, protokol in valuta Bitcoin\n_START_PARAGRAPH_\nBitcoin je omre\xc5\xbeje vrstnikov (peer-to-peer), ki si izmenjujejo podatke po vnaprej dogovorjenem protokolu. Omre\xc5\xbeje izpolnjuje svoje funkcije, dokler je ve\xc4\x8dina vklju\xc4\x8denih vrstnikov po\xc5\xa1tena in se dr\xc5\xbei protokola._NEWLINE_Posest nad bitcoinom kot valuto pomeni posest nad naslovi, pod katerimi so v glavni knjigi sistema Bitcoin vknji\xc5\xbeena dolo\xc4\x8dena stanje. Naslovi Bitcoin se hranijo v denarnicah, ki so lahko v obliki spletnih aplikacij, namiznih aplikacij ali na papirju.\n_START_SECTION_\nNaslovi Bitcoin\n_START_PARAGRAPH_\nVsakemu naslovu Bitcoin, ki je analogen ra\xc4\x8dunu v ban\xc4\x8dnem sistemu, pripada par javnega in zasebnega klju\xc4\x8da ECDSA iz domene asimetri\xc4\x8dne kriptografije. Za po\xc5\xa1iljanje denarja prejemniku je potrebno le poznavanje prejmenikovega javnega klju\xc4\x8da, medtem ko je za razpolaganje s stanjem na naslovu Bitcoin potreben tudi zasebni klju\xc4\x8d. Z izgubo zasebnega klju\xc4\x8da naslova Bitcoin lastnik ne more ve\xc4\x8d razpolagati s sredstvi na tem naslovu, medtem ko lahko v primeru razkritja zasebnega klju\xc4\x8da s sredstvi na naslovu razpolaga vsak, ki se seznani z zasebnim klju\xc4\x8dem._NEWLINE_Naslov Bitcoin se izra\xc4\x8duna kot 160-bitna zgo\xc5\xa1\xc4\x8dena vsota javnega klju\xc4\x8da in vklju\xc4\x8duje tudi kontrolno vsoto, ki prepre\xc4\x8duje nenamerne napake pri transakcijah. Ve\xc4\x8dina naslovov Bitcoin je sestavljena iz 34 naklju\xc4\x8dnih znakov (\xc5\xa1tevk in \xc4\x8drk), med katerimi pa ni velikih \xc4\x8drk "O", "I", male \xc4\x8drke "l" in \xc5\xa1tevilke "0". Primer naslova Bitcoin je: 19VAVuupv9gbmySbKq9zUQzy6T297jsLoV.\n_START_SECTION_\nDenarnice Bitcoin\n_START_PARAGRAPH_\nDenarnica Bitcoin je datoteka, ki vsebuje zbirko zasebnih klju\xc4\x8dev za naslove lastnika denarnice. Programska denarnica je name\xc5\xa1\xc4\x8dena na lastnikovem osebnem ra\xc4\x8dunalniku, spletna denarnica deluje kot storitev v internetu, mobilna denarnica pa je name\xc5\xa1\xc4\x8dena v lastnikovi mobilni napravi. Pri hrambi denarnice morajo biti izpolnjeni ukrepi za varovanje pred odtujitvijo ali razkritjem.\n_START_SECTION_\nTransakcije v sistemu Bitcoin in rudarjenje bitcoinov\n_START_PARAGRAPH_\nProtokol Bitcoin omogo\xc4\x8da transakcije med naslovi v omre\xc5\xbeju, ki so zaradi varnosti digitalno podpisane. Vsakemu vrstniku v omre\xc5\xbeju je znana zgodovina vseh transakcij v omre\xc5\xbeju, ki se hrani v javni glavni knjigi oziroma v verigi blokov.\n_START_SECTION_\nPotrjevanje transakcij in rudarjenje\n_START_PARAGRAPH_\nSistem Bitcoin uporablja svojevrsten na\xc4\x8din za decentralizirano potrjevanje transakcij, ki lastnikom prepre\xc4\x8duje dvojno zapravljanje bitcoinov. Ker so vse transakcije javne in zapisane v verigi blokov, lahko vsak vrstnik v omre\xc5\xbeju ob prejemu nove zahtevane transakcije preveri, ali ni morda pri\xc5\xa1lo do ve\xc4\x8dkratnega prenosa sredstev iz istega naslova. Tak\xc5\xa1na transakcija se zavr\xc5\xbee in obvelja le tista, ki je bila v omre\xc5\xbeju objavljena prej._NEWLINE_Rudarjenje je operacija, s katero vrstniki-rudarji v omre\xc5\xbeju Bitcoin oblikujejo bloke za vpis v glavno knjigo. Vsak rudar zbira transakcije, ki do njega pridejo iz omre\xc5\xbeja in preveri njihovo veljavnost. Neveljavne transakcije zavr\xc5\xbee, nad preostalimi pa nato izvaja ra\xc4\x8dunsko zamudne operacije iskanja tak\xc5\xa1nega celega \xc5\xa1tevila nonce, ki skupaj s podatki v bloku zbranih transakcij d\xc3\xa1 zgo\xc5\xa1\xc4\x8deno vrednost (dvakrat je uporabljena zgo\xc5\xa1\xc4\x8devalna funkcija SHA-256) z dovolj velikim \xc5\xa1tevilom ni\xc4\x8del na za\xc4\x8detku heksadecimalnega zapisa. Rudar, ki mu uspe najti tak\xc5\xa1no zgo\xc5\xa1\xc4\x8deno vredost, je nagrajen z dolo\xc4\x8denim fiksnim \xc5\xa1tevilom bitcoinov in s provizijami vseh transakcij v izra\xc4\x8dunanem bloku._NEWLINE_Ostali vrstniki v omre\xc5\xbeju potrdijo veljavnost izra\xc4\x8dunanega bloka z enostavnim preverjanjem zgo\xc5\xa1\xc4\x8dene vsote in posodobijo svojo verigo blokov. Celotno omre\xc5\xbeje nato za\xc4\x8dne z ra\xc4\x8dunanjem naslednjega bloka._NEWLINE_S pove\xc4\x8devanjem ra\xc4\x8dunskih zmogljivosti, ki so vklju\xc4\x8dene v rudarjenje blokov, se pove\xc4\x8duje tudi zahtevnost iskanja zgo\xc5\xa1\xc4\x8dene vsote in omre\xc5\xbeje je naravnano tako, da se nov blok v povpre\xc4\x8dju izra\xc4\x8duna vsakih 10 minut. Nagrada za izra\xc4\x8dunan blok se prepolovi vsakih 210000 blokov in trenutno zna\xc5\xa1a 12.5 BTC. Celotna emisija te valute pribli\xc5\xbeno do leta 2140, ko bo nagrada za rudarjenje izginila in bodo rudarji za delo motivirani le s provizijami za vklju\xc4\x8devanje transakcij v bloke, bo pribli\xc5\xbeno 21 milijonov BTC.\n_START_SECTION_\nBitcoin kot pla\xc4\x8dilno sredstvo in menjava na borzah\n_START_PARAGRAPH_\nBitcoin kot pla\xc4\x8dilno sredstvo danes sprejema vse ve\xc4\x8dje \xc5\xa1tevilo spletnih trgovcev z izdelki in storitvami in fizi\xc4\x8dnih trgovin. Med odmevnej\xc5\xa1e primere uporabe bitcoina v zadnjem \xc4\x8dasu \xc5\xa1teje tudi nakup vozila Tesla Model S za 91,4 BTC._NEWLINE_Trgovanje z bitcoinom in drugimi valutami po vzoru sistema FOREX je mo\xc5\xbeno na ve\xc4\x8d elektronskih borzah, kot so BTC-E in slovenski Bitstamp. Uporabniki teh borz so izpostavljeni velikim tveganjem valutnih nihanj in ra\xc4\x8dunalni\xc5\xa1kih vdorov, prav tako pa jih ne varuje zakonodaja. Slovensko finan\xc4\x8dno ministrstvo o uradnem priznavanju valute \xc5\xa1e ne razmi\xc5\xa1lja.'